D Regula Rytz het derwyle nachedänkt u ufgschribe u itz scho grad e usgryfts verchehrspolitisches Konzept vorgleit, wo nid nume uf ds Energiesparen usgrichtet isch, wo o wäsentlech zur Verchehrsberuhigung bytreit. Zwüsche Bäregraben u Zytglogge,  seit si, gäbe mer ds Parkiere frei u lö au zäh Meter e Parkuhr la ufsteue, wo me nid Gäld mues ywärfe, we me parkiert, nei, wo me d Füfliber cha la useklimpere wi am ene Gäudspiuoutomat, we me gwunne het. Nach angerhaub Stung lampe d Outo zur Nydeggbrügg uus u ir Grächtigkeitsgass sy si bis i dritt Stock ufen ufgschichtet u ir Chramgass drückt's jedes Outo uf ene haube Meter zäme u dr Verchehr isch beruhiget un es würd mi nid verwungere, seit d Regula Rytz, we d BärnCity würd verlange, mi söu ds Parkiere  bis zum Loeb ufe frei gä, wiu o d Gschäft ir Oberstadt wöue profitiere. U de lö mer uf dr Outobahn um d Stadt ume au drei Kilometer e Faugruebe la yrichte, wo bi jedem zähten Outo outomatisch ufgeit. So chöi mer nid numen Energie sparen u dr Verchehr beruhige, so chöi mer o d Unfauzahle drastisch sänke. U de lö mer vom Stadtrat es Reglement la verabschide, wo verlangt, das aui Tanksteue ir ganze Stadt Zucker i ds Bänzin müesse schütte, zwöi Kilo Zucker uf hundert Liter Bänzin. Nume d Diabetiker überchöme mit  emen ärztleche Rezäpt zuckerfreis Bänzin. U de lö mer aui Ample ir ganze Stadt uf rot la schaute, u vor Loupestrass git's e Kolone bis a Gänfersee abe u vom Oschtring bis a Eigergletscher häre u vom Wankdorf bis ufen uf Hammerfescht. U de lö mer aune Fuessgänger u aune Velofahrer la usrichte, si söue deheime blybe. U de lö mer aui Ample uf grüen la schaute, seit d Regula Rytz.